**A Közép-Európai Kezdeményezés trieszti Titkárságának szakmai gyakornoki programja**

A Magyarországgal együtt 17 tagállamot magába foglaló, idén 30 éves regionális együttműködés, a [Közép-Európai Kezdeményezés (Central European Initiative, KEK)](http://www.cei.int) trieszti Végrehajtó Titkársága ösztöndíjprogramot hirdetett.

Hazánk a KEK alapító tagja, aktív résztvevője, így a Külgazdasági és Külügyminisztérium részt vesz a program népszerűsítésében és bátorítja a magyarországi pályázók jelentkezését.

Az ”Advanced On-the-Job Training” program keretében magyar fiatalok számára is nyitva áll a lehetőség egy 12 hónapos, fizetett szakmai gyakorlat eltöltésére Triesztben. A kiválasztott jelentkezők a Titkárság munkáját támogatják majd egy nemzetközi csapat tagjaként, különösen az alábbi területeken: 1) irodai adminisztráció; 2) kapcsolattartás; 3) szakpolitikai kutatás. A programban résztvevők egy éven keresztül fejenként havi 1.650 euró ösztöndíjban részesülnek a KEK Együttműködési Alapjából. **A felhívás részletei megtalálhatóak a KEK honlapján az alábbi linken:** [**https://www.cei.int/news/8346/advanced-on-the-job-training-for-young-professionals-from-cei-member-states**](https://www.cei.int/news/8346/advanced-on-the-job-training-for-young-professionals-from-cei-member-states)**.**

A pályázókkal szembeni főbb elvárások:

* Legalább 2-3 éves szakmai tapasztalat a megpályázni kívánt területen köz- és magánintézményeknél, nemzetközi szervezetekben és egyéb regionális testületekben, valamint civil szervezetekben;
* A Közép-Európai Kezdeményezés tagországai valamelyikének az állampolgára (a származási országon kívüli kettős állampolgárságot vagy lakóhelyet megfelelően be kell jelenteni);
* Elismert felsőfokú intézménynél szerzett egyetemi diploma;
* Angol nyelv felsőfokú, aktív ismerete írásban és szóban egyaránt;
* A Microsoft Office alkalmazások (Word, Excel, PowerPoint, Outlook) magabiztos alkalmazása;

A pályázat benyújtásának módja és határideje:

A jelentkezéseket a Titkárság **e-mailben** várja az [info@cei.int](mailto:info@cei.int) címen, a tárgyban feltüntetve a pályázó nevét és a megpályázott pozíció referencia kódját (*ld. a szervezet honlapján*). A következő dokumentumok beküldése szükséges a jelentkezéshez:

* önéletrajz (Europass formátumban angol nyelven)
* motivációs levél (angol nyelven)
* két ajánlólevél, referencia (angol nyelven).

**A pályázat benyújtási határideje: 2019. január 25. 17.00. Várható munkába állás: 2019. március 1.**